SELETUSKIRI

1.ETTEPANEKU TAUST

•Ettepaneku põhjused ja eesmärgid

Energiatoodete ja elektrienergia maksustamist reguleeritakse Euroopa Liidus nõukogu 27. oktoobri 2003. aasta direktiiviga 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik (edaspidi „energia maksustamise direktiiv“ või „direktiiv“).

Direktiivi artikli 19 lõike 1 kohaselt võib nõukogu lisaks artiklites 5, 15 ja 17 sätestatule komisjoni ettepaneku põhjal ühehäälselt lubada, et liikmesriik kehtestab teatavatel poliitilistel kaalutlustel täiendava maksuvabastuse või vähendab maksustamistaset.

Rootsi taotleb luba vähendada ajutiselt bensiini, märgistamata gaasiõli ja mootorikütusena kasutatavate samaväärsete kütuste riiklikke maksumäärasid allapoole direktiivi I lisa tabelis A sätestatud madalaimaid maksustamistasemeid.

Meetmega taotletav kehtivusaeg on kolm kuud, mis jääb energia maksustamise direktiivi artikli 19 lõikega 2 lubatud maksimaalse ajavahemiku piiresse.

6. mai 2022. aasta kirjas teatasid Rootsi ametiasutused komisjonile oma kavatsusest nimetatud ajutist meedet kohaldada. Lisateavet anti 19. ja 24. mail 2022.

Rootsi ametiasutuste sõnul on meetme eesmärk leevendada riigis bensiini ja diislikütuse kõrgeid jaehindu, mis tulenevad hiljutistest geopoliitilistest arengutest ning mõjutavad otseselt nii kodumajapidamisi kui ka ettevõtteid. Nad rõhutasid, et hõredalt asustatud Rootsis on suur hulk elanikke, kes sõltuvad isiklikest autodest nii pendelrändel kui ka muudel igapäevareisidel.

Samad ametiasutused rõhutasid, et bensiini hind on tõusnud ligikaudu 2,50 Rootsi krooni võrra liitri kohta – 24. veebruaril 2022 oli see 19,39 krooni/liiter ja 16. mail 2022 juba 21,93 krooni/liiter. Samamoodi on diislikütuse hind tõusnud 2,14 Rootsi krooni võrra liitri kohta, vastavalt 21,82 krooni/liiter ja 23,96 krooni/liiter. Kõnealusel ajavahemikul vähendati aktsiisi 1,80 Rootsi krooni võrra liitri kohta. Kuid 15 000-kilomeetrise aastase läbisõidu ja 6 liitri kütusekulu korral 100 kilomeetri kohta on igakuised kütusekulud suurenenud ligikaudu 160–190 Rootsi krooni võrra kuus.

Alljärgnevas Rootsi ametiasutuste esitatud tabelis on esitatud kütusehinnad liitri kohta ja hinnakomponendid iga kuu 25. päeval ajavahemikul 2022. aasta jaanuarist aprillini ning hind 20. mail 2022.

Rootsi aktsiis oli 2022. aasta mais bensiini puhul 5,37 Rootsi krooni liitri kohta ja diislikütuse puhul 3,35 Rootsi krooni liitri kohta. Aktsiis koosneb energiamaksust ja süsinikdioksiidimaksust, mida kogutakse tarbimisse lubamise ajal. Koos järgitakse nende puhul direktiivis sätestatud madalaimaid maksustamistasemeid.

Rootsi taotleb luba aktsiisi energiamaksu komponendi ajutiseks vähendamiseks nullini, säilitades samal ajal mõlema toote CO2-maksu komponendi kooskõlas oma riigi parlamendi nõudmisega. Energiamaksu komponendi selline vähendamine (bensiini puhul 2,73 Rootsi krooni liitri kohta ja diislikütuse puhul 1,06 Rootsi krooni liitri kohta) tooks kaasa madalamad maksumäärad kui ELi madalaimad maksustamistasemed (ligikaudu 30 % allpool neid tasemeid).

Rootsi ametiasutuste sõnul on aktsiis ainus hinnakomponent, mille puhul Rootsi saab lühikeses perspektiivis jaemüügihinna alandamiseks sekkuda. Seetõttu leiavad nad, et erand on vajalik Rootsi praeguse olukorra parandamiseks.

Maksuvähendus kehtib kõigile, kes on kohustatud tasuma bensiini ja diislikütuse aktsiisi.

Eelarvelised kulud on hinnanguliselt 3,5 miljardit Rootsi krooni (2,1 miljardit Rootsi krooni tuleneb maksu vähendamisest bensiini ja 1,4 miljardit Rootsi krooni diislikütuse puhul).